text: Frida og Lærke er altid på Koldinghus i efterårsferien
  12 oktober 2015 kl. 12.31
  Lærke på 12 og Frida på 14 er prinsesser på Koldinghus for 10. efterårsferie i træk. 
  Hver morgen i efterårsferien står Lærke på 12 og Frida på 14 år op og tager deres prinsessekjoler på. Det har de gjort hver efterårsferie, siden de var 3 og 5 år gamle.  Prinsessekjoler skal der nemlig til, når man hvert efterår forvandler sig fra en sydsjællandsk skolepige, til en sydjysk prinsesse.
  Til daglig bor de to ferieprinsesser i Kalvehave ved Vordingborg, hvor de går i skole og har deres hverdag. Men når efterårsferien starter tager de til Kolding for at besøge deres bedsteforældre - og for at være prinsesser i Christian d. 4.’s hof på Koldinghus. I år er det tiende gang de to piger er ferieprinsesser på Koldinghus Slot.
  Det hele startede med, at Lærke og Frida som helt små skulle på efterårsferie hos bedsteforældrene Kaj og Inger Vahlkvist i Kolding. Og da de to bedsteforældre plejede at bruge efterårsferien som frivillige i levendegørelsen på Koldinghus valgte de at give de to småpiger prinsessekjoler på og tage dem med.
  På billederne i galleriet ovenfor kan man se billeder fra hvert af de år, Lærke og Frida har været prinsesser på Koldinghus – fra de var 3 og 5 år gamle og til i år, hvor pigerne er 12 og 14 år.
  